Torsten Schack Pedersen (V), 2013-12-06:
Jeg tror, alle er klar over, at der har været en kritik fra Rigsrevisionen af det danske ejendomsvurderingssystem, og derfor skal der etableres et nyt system, som rammer bedre.
Det har regeringen nedsat et udvalg til, og indtil et nyt system er på plads, vil regeringen altså suspendere de vurderinger, som danskerne ellers skulle have modtaget i starten af næste år.
I Venstre synes vi, det er urimeligt, at regeringen lægger op til, at danske boligejerne med dette forslag risikerer at skulle agere kassekredit for statskassen.
For lovforslaget, vi behandler, vil nemlig suspendere 2013-vurderingen og i stedet forlænge 2011-vurderingen og også droppe 2014-vurderingen for erhvervsejendomme.
Når en vurdering suspenderes, betyder det jo, at man som boligejer ikke har mulighed for at klage over vurderingen, sådan som man normalt har.
Og derfor tror jeg også, at regeringens tilgang har været, at det skulle være en suspendering af vurderingerne, der skulle til, og ikke bare en afskæring af klageadgangen, selv om det de facto næsten bliver det samme.
Forslaget her giver så en beskeden nedsættelse af vurderingerne for private ejendomme på 2½ pct.
Det er der bare ikke ret mange boligejere der får gavn af, for det er kun 5 pct., tror jeg, af boligejerne, der betaler ejendomsværdiskat efter den aktuelle vurdering, og ca. 10 pct. af boligejerne, der betaler grundskyld efter den aktuelle vurdering.
De øvrige boligejere er, når det gælder ejendomsværdiskatten, reddet af skattestoppet på ejendomsværdiskatten.
Og hvad angår grundskylden, er det altså omkring 90 pct. af danskerne, der betaler grundskyld efter grundskyldsloftet og ikke den aktuelle vurdering, så de kan ikke med dette forslag se frem til at få en lavere ejendomsskattebetaling.
Fra Venstres side har vi fra starten været meget bekymrede for, at der vil opstå en situation, hvor de forkerte ejendomsvurderinger, som ikke er præcise nok, kommer til at betyde, at indtil et nyt system er på plads, vil boligejerne risikere at skulle være kassekredit for statskassen.
For der er rejst en kritik: Der er risiko for, at boligejere betaler for meget i skat.
Jeg ved godt, at regeringen lægger op til, at det vil man så løse om noget tid, men hvorfor dog ikke sikre sig, at boligejerne ikke kommer til at lægge pengene ud?
Og det kunne man gøre med det forslag, som vi fra Venstres side har præsenteret, og som vi også har forhandlet med regeringen om.
Det vender jeg tilbage til.
Men det, der ligger nu, er som sagt, at regeringen lægger op til, at man nogle år ud i fremtiden får mulighed for at få eventuelt for meget betalt skat tilbage.
Hvordan og hvorledes det så skal ske, ved vi endnu ikke, for det er ikke en del af dette lovforslag.
Det kommer vi først til at se nærmere på, når regeringen kommer med sit udspil næste år og den lovgivning, der så følger med.
Men som sagt synes vi fra Venstres side, at det optimale ville være, at vi satte danskernes ejendomsskattebetaling ned med 10 pct., indtil der foreligger et nyt og mere præcist system.
Det kunne vi ikke blive enige med regeringen om, da vi forhandlede om det.
Regeringen lavede så efterfølgende en aftale med Enhedslisten om, at man sænkede vurderingerne med 2½ pct.
Så regeringen har en aftale med Enhedslisten, men da der blev forhandlet finanslov, var det et krav fra regeringen, at Venstre og Konservative som en del af finanslovsaftalen skulle støtte det forslag.
Det kan vi naturligvis ikke, men vi har med finanslovsaftalen aftalt, at vi stemmer gult, og det gør vi så.
Vi er grundlæggende imod forslaget, men af respekt for de aftaler, vi indgår, stemmer vi gult, i henhold til hvad vi har aftalt.